古文阅读
阅读选文，完成各题。【甲】余幼时即嗜学。家贫，无从致书以观，每假借于藏书之家，手自笔录，计日以还。天大寒，砚冰坚，手指不可屈伸，弗之怠。录毕，走送之，不敢稍逾约。以是人多以书假余，余因得遍观群书。既加冠，益慕圣贤之道，又患无硕师名人与游，尝趋百里外，从乡之先达执经叩问。先达德隆望尊，门人弟子填其室，未尝稍降辞色。余立侍左右，援疑质理，俯身倾耳以请；或遇其叱咄，色愈恭，礼愈至，不敢出一言以复；俟其欣悦，则又请焉。故余虽愚，卒获有所闻。当余之从师也，负箧曳屣行深山巨谷中。穷冬烈风，大雪深数尺，足肤皲裂而不知。至舍，四支僵劲不能动，媵人持汤沃灌，以衾拥覆，久而乃和。寓逆旅，主人日再食，无鲜肥滋味之享。同舍生皆被绮绣，戴珠缨宝饰之帽，腰白玉之环，左佩刀，右备容臭，烨然若神人；余则缊袍敝衣处其间，略无慕艳意。以中有足乐者，不知口体之奉不若人也。盖余之勤且艰若此。今虽耄老，未有所成，犹幸预君子之列，而承天子之宠光，缀公卿之后，日侍坐备顾问，四海亦谬称其氏名，况才之过于余者乎？今诸生学于太学，县官日有廪稍之供，父母岁有裘葛之遗，无冻馁之患矣；坐大厦之下而诵诗书，无奔走之劳矣；有司业、博士为之师，未有问而不告，求而不得者也；凡所宜有之书皆集于此，不必若余之手录，假诸人而后见也。其业有不精，德有不成者，非天质之卑，则心不若余之专耳，岂他人之过哉？东阳马生君则在太学已二年，流辈甚称其贤。余朝京师，生以乡人子谒余。撰长书以为贽，辞甚畅达。与之论辨，言和而色夷。自谓少时用心于学甚劳。是可谓善学者矣。其将归见其亲也，余故道为学之难以告之。谓余勉乡人以学者，余之志也；诋我夸际遇之盛而骄乡人者，岂知余者哉。（宋濂《送东阳马生序》）【乙】（吾）于堂左洁一室，为书斋，明窗素壁，泊如①也。设几二：一陈笔墨，一置香炉、茗碗之属。竹床一，坐以之；木榻一，卧以之。书架书筲各四，古今籍在焉。琴磬尘尾诸什物，亦杂置左右。甫②晨起，即科头③，拂案上尘，注水砚中，研磨及丹铅，饱饮墨以俟。随意抽书一帙④，据坐批阅之。倾至会心处，则朱墨淋漓渍纸上，字大半为之隐。有时或歌或叹，或笑或泣，或怒骂，或闷欲绝，或大叫称快，或咄咄诧异，或卧而思、起而狂走。家人窥见者，悉骇愕，罔测所指。乃窃相议，俟稍定，始散去。婢子送酒茗来，都不省取。或误触之，倾湿书册，辄怒而呵责，后乃不复持至。逾时或犹未食，无敢前请者。惟内子时映帘窥余，得间始进，曰：“日午矣，可以饭乎？”余应诺。内子出，复忘之矣。羹炙皆寒，更温以俟者数四。及就食，仍夹一册与俱，且啖且阅，羹炙虽寒，或且变味，亦不觉也。至或误以双箸乱点所阅书，良久，始悟非笔，而内子及婢辈罔不窃笑者。夜坐漏常午⑤，顾童侍，无人在侧，俄而鼾震左右，起视之，皆烂漫⑥睡地上矣。（郑日奎《醉书斋记》，有删改）【注】①泊如：淡泊无欲望。②甫：才，刚。③科头：不戴帽子，光着头。④帙（zhì）：原意是包书的套子，因谓一套书为一帙。⑤漏：古代计时器，此指时间。午：午夜，半夜。⑥烂漫：坦率自然貌。
作为一名中学生我们的职责是好好学习，无论遇到什么样的困难与挫折，都不能将学习放下，应该像宋濂学习，遇到任何艰苦的环境仍然可以坚持学习；也要像乙文的作者那样读书时能够专心致志，心无旁骛，热爱读书。

本题考查拓展应用能力。梁启超的话告诉我们应该什么样的身份承担什么样的责任，根据题目可知作为中学生应该承担什么样的责任，同时还要根据文章的内容进行回答。示例：作为中学生，我们阅读完甲乙两篇文章，有了刻苦学习的动力，虽然我们现在只是学生的身份，但是我们仍然可以通过承担自己的学习责任，更好地为未来承担社会责任做准备。好好学习，才可以更好地承担责任。